Diari Oficial de la Generalitat Valenciana


Sumari del DOGV 7922, del 22-11-2016 (2016/8750)

RESOLUCIÓ de 17 d'octubre de 2016, del director general de l'Institut Valencià de Finances, per la qual es convoquen tretze beques per a la realització de pràctiques professionals a l'Institut Valencià de Finances, durant els exercicis 2017 i 2018.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7922

Data del DOGV
:   22-11-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/8750


Data del document
:   17-10-2016

Organisme emissor
:   Institut Valencià de Finances

Tipus de document
:   Resolució

Correcció d'errades

Anàlisi jurídica

 Descriptors 

:   * ajuda pública

RESOLUCIÓ de 17 d'octubre de 2016, del director general de l'Institut Valencià de Finances, per la qual es convoquen tretze beques per a la realització de pràctiques professionals a l'Institut Valencià de Finances, durant els exercicis 2017 i 2018. [2016/8750]  
La Direcció General de l'Institut Valencià de Finances (d'ara endavant, IVF), en el marc de la política dirigida a la millora i especialització professional de joves amb el títol de graduat o graduada en Administració i Direcció d'Empreses, Economia, Dret, Enginyeria Informàtica o Enginyeria en Telecomunicacions, entén adequat per a completar la seua formació i adquirir noves aptituds, acostar-los al coneixement pràctic de l'activitat d'aquesta institució.  
La realització de pràctiques professionals ofereix una oportunitat formativa afegida quan es finalitzen els estudis i facilita a aquests joves un valuós instrument per a complementar els coneixements teòrics adquirits en els seus estudis i enriquir-los per mitjà de la col·laboració amb els professionals i les professionals de l'IVF, dels quals poden aprendre no sols nous coneixements teòrics, sinó també el mode de portar-los a cap per mitjà de la seua participació en les tasques que realitzen aquests i aquestes professionals.  
D'acord amb el que disposen la disposició transitòria huitena de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions; el Decret 132/2009, de 4 de setembre, del Consell, pel qual es regula la concessió de beques, i l'Ordre 17/2011, de 6 de maig, de la Conselleria de Justícia i Administracions Públiques, per la qual es desplega el capítol II del dit decret, així com la Llei 38/2003, de 17 de novembre, General de Subvencions, desplegada pel Reial Decret 887/2006, de 21 de juliol, pel qual s'aprova el seu reglament, es convoquen tretze beques professionals per a joves titulats en l'IVF.  
Les beques a concedir per la present convocatòria no estan subjectes a la política de la competència de la Unió Europea en matèria d'ajudes públiques i, per tant, no necessiten notificació a la Comissió Europea perquè no disposen dels requisits de l'article 107.1 del Tractat de Funcionament de la Unió Europea, ja que quant a la qualitat del beneficiari i de l'objecte de les beques, aquestes accions subvencionables no afecten la competència ni els intercanvis comercials entre els estats membres, i tampoc afavoreixen determinades empreses o produccions.  
  
Per tant, amb la percepció de les beques esmentades no hi ha cap avantatge econòmic, ni desenvolupament d'activitat econòmica en el mercat relacionat amb l'oferta de béns i serveis que permeten possibilitat de falsejament de la competència que afecte els intercanvis comercials entre estats membres, als efectes assenyalats en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.  
  
Per això, en virtut de la normativa anteriorment citada i de conformitat amb l'article 11 del Reglament d'organització i funcionament de l'Institut Valencià de Finances, aprovat pel Decret 15/2014, de 24 de gener, del Consell, resolc:  
  
Primer  
Convocar, en règim de concurrència competitiva, sota els principis de publicitat, transparència, objectivitat, igualtat i no discriminació, la concessió de tretze beques destinades a persones amb el títol de graduat o graduada en Administració i Direcció d'Empreses, Economia, Dret, Enginyeria Informàtica o Enginyeria en Telecomunicacions, per a la realització de pràctiques professionals a l'Institut Valencià de Finances, durant els exercicis 2017 i 2018.  
  
Segon  
Aprovar les bases que s'adjunten com a annex de la present resolució, les quals regiran en la dita convocatòria.  
  
DISPOSICIONS FINALS  
  
Primera  
La present resolució produirà efectes l'endemà de la seua publicació en el Diari Oficial de la Generalitat Valenciana.  
  
Segona  
Contra la present resolució, que posa fi a la via administrativa, es podrà interposar potestativament un recurs de reposició davant del mateix òrgan que ha dictat l'acte, en el termini d'un mes, comptador des de l'endemà de la seua publicació, de conformitat amb el que estableixen els articles 123 i 124 de la Llei 39/2015, d'1 d'octubre, del Procediment Administratiu Comú de les Administracions Públiques, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua publicació, de conformitat amb el que estableixen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjuí que s'utilitze qualsevol altra via que es considere oportuna.  
  
València, 17 d'octubre de 2016.- El director general: Manuel Illueca Muñoz.  
  
  
ANNEX  
Bases de la convocatòria per a la concessió de tretze beques per a completar la formació de titulats en matèries d'economia, dret i enginyeria, per mitjà de la realització de pràctiques professionals a l'Institut Valencià de Finances (IVF) durant els exercicis 2017 i 2018  
  
Primera. Objecte  
Les beques que es regulen en aquestes bases tenen per objecte completar i desenvolupar la formació acadèmica de joves amb el títol de graduat o graduada en Administració i Direcció d'Empreses, Economia, Dret, Enginyeria Informàtica o Enginyeria en Telecomunicacions, a través de la realització de pràctiques professionals en l'IVF, en aquelles tasques relacionades amb les dites titulacions que siguen adequades per a adquirir formació complementària i especialització.  
  
Segona. Nombre i organisme en què s'efectuaran les pràctiques  
1. Es convoquen tretze beques, classificades en funció de la titulació requerida per a cada una d'aquestes, tal com es detalla en la base tercera.  
2. Les persones beneficiàries de les beques realitzaran les seues pràctiques en les dependències de l'Institut Valencià de Finances, a la ciutat de València.  
  
Tercera. Requisits que han de tindre els sol·licitants  
1. Les persones que sol·liciten participar en la convocatòria hauran de tindre els requisits següents, en la data de finalització del termini de presentació de sol·licituds:  
a) Estar en possessió del títol o títols indicats a continuació, expedits o homologats per les autoritats espanyoles corresponents i que no hagen transcorregut més de cinc anys des que hagen acabat.  
Classe 1: Doble Grau en Administració i Direcció d'Empreses i Dret (8 beques)  
Classe 2: Grau en Administració i Direcció d'Empreses i màster oficial universitari en comptabilitat o auditoria (2 beques)  
Classe 3: Grau en Economia i màster oficial universitari en finances quantitatives o economia (1 beca)  
Classe 4: Grau en Enginyera Informàtica o de Telecomunicacions i màster oficial universitari relacionat amb alguna de les dites titulacions (2 beques)  
b) No ser major de 35 anys.  
c) No haver sigut beneficiari de beques de pràctiques professionals en la Generalitat per un període igual o superior a 36 mesos.  
d) No trobar-se inclòs en les prohibicions per a obtindre la condició de beneficiari, establides en l'article 13 de la Llei 38/2003, de 17 de novembre, General de Subvencions.  
2. No podran optar a aquestes beques els que en el moment de publicar-se la convocatòria ja estiguen gaudint d'una beca de pràctiques professionals en la Generalitat, llevat que es concórrega a la mateixa beca que s'està gaudint o que resten menys de dos mesos per a la seua finalització.  
  
Quarta. Duració de la beca i pròrroga  
1. El període de duració de les beques serà de dotze mesos des de la data que s'indique en la resolució de concessió, que serà objecte de publicació en el Diari Oficial de la Generalitat Valenciana, i la data d'inici no podrà ser anterior a l'1 de gener de 2017.  
La no-incorporació injustificada d'un becari/ d'una becària en la data indicada en la resolució de concessió s'interpretarà com una renúncia a la beca concedida. En aquest cas es podrà concedir una nova beca a la persona candidata que corresponga segons la borsa de reserva per a substitucions que es cree a aquest efecte, o podrà deixar-se deserta.  
2. Sense perjuí del que estableix el paràgraf anterior, el període de duració podrà prorrogar-se sense necessitat d'una nova convocatòria per un període màxim de dotze mesos addicionals, sempre que hi haja la disponibilitat pressupostària corresponent i l'exercici de l'activitat que s'estiga efectuant així ho requerisca o aconselle.  
  
Cinquena. Dotació econòmica individual i pagament de la beca  
1. La dotació econòmica de cada una de les beques serà de mil (1.000) euros mensuals bruts.  
Sobre aquest import s'haurà de fer la retenció corresponent a compte de l'Impost sobre la Renda de les Persones Físiques, així com la corresponent cotització a la seguretat social en els termes establits en el Reial Decret 1493/2011, de 24 d'octubre, i les altres que, si és el cas, pogueren correspondre.  
2. En cas de pròrroga de les beques, en el segon període, la quantia procedent serà la que siga aplicable d'acord amb la resolució a què es refereix l'article 17.1 del Decret 132/2009, de 4 de setembre, del Consell, pel qual es regula la concessió de beques, que estiga vigent en el dit període.  
3. Les quantitats abonades en cap cas tindran el caràcter de salari o retribució, sinó d'ajuda econòmica per a les despeses que la beca comporta.  
4. Durant el període de vigència de la beca i a fi que la quantia de l'ajuda concedida no es trobe indirectament minvada, es podran abonar ajudes complementàries per a compensar les despeses derivades de l'assistència a cursos, seminaris, esdeveniments o altres activitats que, a consideració del tutor o tutora responsables de la formació, s'entenguen necessaris o convenients als propòsits d'aquesta. En aquest cas, les dites despeses els seran rescabalades en els termes que estableix el Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris.  
  
L'aplicació de la normativa esmentada es referirà únicament als conceptes i quanties que hagen de ser rescabalats sense que això implique una modificació en la relació jurídica del becari amb l'IVF.  
5. L'import de les beques s'abonarà mensualment, després del certificat de la persona titular de la subdirecció, direcció adjunta o àrea, a què es trobe adscrit/adscrita.  
  
Sisena. Termini, lloc i forma de presentació de les sol·licituds  
1. El termini de presentació de sol·licituds serà de 15 dies hàbils, comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana.  
2. Les persones aspirants a obtindre una beca presentaran la sol·licitud exclusivament per via telemàtica. Per a això accediran a la seu electrònica de la Generalitat, https://sede.gva.es, clicaran en l'apartat Serveis en línia i buscaran el tràmit de sol·licitud de beca dissenyat a aquest efecte. Per a poder realitzar la presentació, el sol·licitant haurà de disposar de firma electrònica, per mitjà del certificat reconegut per a ciutadans emés per l'Institut Valencià de Finances (abans, l'Agència de Tecnologia i Certificació Electrònica), www.accv.es, o del DNI electrònic.  
En la dita sol·licitud s'especificarà la classe de beca a què s'opta i es presentarà el currículum de forma completa segons models normalitzats, sense perjuí de la normativa establida amb caràcter general sobre la presentació de sol·licituds davant de les administracions públiques. En cas d'incompliment d'aquesta obligació es requerirà l'interessat perquè ho esmene.  
Es presentarà una sol·licitud per cada una de les classes de beques a què es presente.  
3. Ambdós documents són obligatoris i estaran accessibles en la seu electrònica de la Generalitat, https://sede.gva.es, omplint els formularis disponibles, a fi de poder obtindre l'autobaremació inicial dels mèrits adduïts en el currículum, que es calcularà de forma automàtica a partir de la informació aportada en aquest. El resultat de la dita baremació es visualitzarà com un camp més del formulari.  
4. Hi ha una adreça d'assistència tècnica, generalitat\_en\_bls@svq.ap, destinada a resoldre qualsevol problema tècnic relacionat amb la presentació electrònica de la dita sol·licitud.  
5. El formulari de sol·licitud incorpora una declaració responsable, per mitjà de la qual la persona sol·licitant manifesta sota la seua responsabilitat que totes les dades arreplegades en la sol·licitud i en el currículum que adjunta són verídics i que es troba en possessió de la documentació que així ho acredita, i queda a disposició de l'IVF per a la comprovació, control i inspecció que s'estimen oportuns.  
Segons el que disposa l'article 69 de la Llei 39/2015, d'1 d'octubre, del Procediment Administratiu Comú de les Administracions Públiques, la inexactitud, falsedat o omissió, de caràcter essencial, en qualsevol dada, o manifestació, en la dita declaració  
responsable, així com la falta d'acreditació dels requisits exigits, determinarà la impossibilitat de continuar en la convocatòria.  
6. Igualment, inclou una autorització perquè l'administració obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions.  
7. La presentació de la sol·licitud en el registre electrònic es podrà acreditar per mitjà del rebut expedit per aquest de manera automàtic. Als efectes del còmput de terminis, serà vàlida i produirà efectes jurídics la data d'entrada que es consigne en el rebut expedit pel registre electrònic.  
8. La recepció en dia inhàbil s'entén efectuada el primer dia hàbil següent. Es consideren inhàbils els que tinguen la condició de festes oficials a la Comunitat Valenciana.  
9. En el cas que una mateixa persona, dins del termini establit, presentara més d'una sol·licitud per a la mateixa classe de beca, s'entendria que l'última presentada reemplaça les anteriors.  
  
Setena. Presentació de documentació acreditativa dels mèrits  
1. Juntament amb la sol·licitud i el currículum presentats per via telemàtica no s'adjuntarà cap documentació.  
2. Els sol·licitants presentaran la documentació acreditativa dels mèrits detallats en el currículum en el moment de l'entrevista, o quan així se'ls requerisca per la comissió avaluadora.  
La documentació acreditativa haurà de ser:  
a) Còpia compulsada dels títols oficials de graduat o graduada i màster, si és el cas, requerits en la base tercera, homologats a Espanya.  
  
En el supòsit de trobar-se en tràmit l'expedició del títol, podrà presentar-se certificat acadèmic de finalització d'estudis expedit per l'òrgan competent juntament amb el rebut de l'abonament de les taxes corresponents.  
b) Expedient acadèmic compulsat amb la nota mitjana oficial.  
c) Còpia compulsada de qualsevol altre document que acredite la possessió de títols, màsters, cursos, mèrits docents, investigadors o professionals que es desitgen al·legar.  
d) Documentació que acredite trobar-se en algun dels supòsits establits en l'apartat 2 de la base novena, que determinen la preferència de la concessió de la beca en cas d'empat en la valoració.  
  
3. Els mèrits que no siguen acreditats suficientment no seran tinguts en compte a l'efecte de la seua valoració. El compliment temporal dels mèrits s'entendrà referit a la data de finalització del termini de presentació de sol·licituds.  
4. Si en qualsevol moment del procés, arriba a coneixement de la comissió avaluadora corresponent que algun dels sol·licitants no posseïx la totalitat dels requisits exigits, es requerirà l'interessat per a la seua acreditació en el termini màxim de 10 dies hàbils, i li indicarà que si no ho fa quedarà exclòs del procés, amb la indicació prèvia de les inexactituds o possibles falsedats formulades pel sol·licitant.  
5. La presentació de la sol·licitud per a optar a aquestes beques implicarà l'acceptació per la persona sol·licitant de les bases d'aquesta convocatòria.  
6. Quant a la gestió electrònica del procediment administratiu d'aquesta convocatòria s'observarà el que disposa l'Ordre 17/2011, de 6 de maig, de la Conselleria de Justícia i Administracions Públiques, per la qual es desenvolupa el capítol II de les beques de pràctiques professionals del Decret 132/2009, de 4 de setembre, del Consell, pel qual es regula la concessió de beques.  
  
Huitena. Comissió avaluadora i procés de selecció  
1. Per a l'examen de les sol·licituds de beca i elaboració de les oportunes propostes, es constituirà una comissió avaluadora que estarà formada per:  
a) El subdirector financer i de control o persona en qui delegue, que exercirà la presidència de la comissió.  
b) La responsable del Departament de Gestió o persona en qui delegue.  
c) El responsable del Departament d'Operacions o persona en qui delegue.  
d) Un assessor jurídic, que actuarà com a secretari/ secretària de la comissió amb veu però sense vot.  
2. Els membres de la comissió avaluadora podran ser assessorats pel personal tècnic o professional que es considere necessari, que podrà assistir amb veu però sense vot.  
3. La comissió avaluadora adaptarà el seu funcionament al que estableixen la convocatòria i la Llei 40/2015, d'1 d'octubre, de Règim Jurídic del Sector Públic, pel que fa a la composició i el funcionament dels òrgans col·legiats, prenent els seus acords per majoria simple, i estendrà actes de les sessions que realitze i dels acords que adopte.  
4. La comissió avaluadora es reunirà dins dels 15 dies hàbils següents a l'acabament del termini de presentació de sol·licituds a fi de valorar els mèrits al·legats d'acord amb la informació obtinguda en l'autobaremació, que s'obtindrà de forma automàtica en omplir el currículum, d'acord amb els mèrits requerits en la base novena d'aquesta convocatòria, i publicarà una llista ordenada segons la puntuació obtinguda per tots els aspirants. Els candidats que, per a cada classe de beca, superen la puntuació mínima que establisca la comissió avaluadora seran convocats per a la realització d'una entrevista. La falta d'assistència per part de la persona candidata a la dita entrevista serà motiu d'exclusió d'aquesta del procés selectiu.  
Tant aquesta com les successives publicacions, s'efectuaran en la pàgina web de l'IVF, www.ivf.gva.es.  
5. Computats tots els punts, s'exposarà la llista dels candidats seleccionats, tal com s'estableix en el paràgraf precedent, durant 10 dies hàbils, als efectes que els candidats puguen formular les al·legacions que estimen pertinents.  
6. Transcorregut el termini d'al·legacions assenyalat anteriorment, es donarà per finalitzat el procés de selecció i la comissió avaluadora, en el termini de 10 dies hàbils, elaborarà una proposta de resolució que contindrà la relació de beneficiaris i beneficiàries, així com una borsa de reserva constituïda pels aspirants que no siguen adjudicataris de les beques, prioritzada per ordre de puntuació per a cobrir les vacants que puguen sorgir durant el període de gaudi. Així mateix, s'inclourà una relació dels aspirants les sol·licituds dels quals hagen sigut desestimades, indicant les causes que n'hagen motivat la denegació.  
  
Novena. Barem per a avaluar els mèrits personals  
1. En la convocatòria regulada per aquestes bases seran tinguts en compte els criteris de valoració següents amb la ponderació que s'estableix:  
A) Expedient acadèmic: fins a un màxim de 18 punts.  
1) La puntuació assignada a l'expedient acadèmic coincidirà amb la nota mitjana ponderada, donant lloc a una valoració entre 5 i 10 punts.  
  
2) L'especialització acadèmica en matèries relacionades amb la convocatòria es valorarà entre 0 i 5 punts, a raó de 0,20 punts per assignatura relacionada amb la beca.  
3) Altres títols acadèmics oficials, que no constituïsquen un requisit per a la concessió, es valoraran fins a un màxim de 3 punts, a raó de:  
  
- Doctor: 3 punts.  
- Màster oficial universitari: 2 punts  
- Altres llicenciatures o graus: 1 punt.  
B) Coneixements de valencià: fins a un màxim d'1 punt.  
Només es valoraran els certificats expedits o homologats per la Junta Qualificadora de Coneixements de Valencià, d'acord amb la següent escala i puntuant-se exclusivament el nivell més alt acreditat:  
- Oral: 0,25 punts.  
- Elemental: 0,50 punts.  
- Mitjà: 0,75 punts.  
- Superior: 1 punt.  
C) Coneixement d'idiomes de la Unió Europea: fins a un màxim d'1 punt.  
Es valorarà cada nivell superat, d'acord amb el Marc Comú Europeu de Referència per a les Llengües, a partir del nivell A2, inclusivament, amb 0,20 punts. A aquests efectes, es considerarà que un nivell superior implica la superació del o dels anteriors.  
La puntuació màxima que es podrà obtindre per al conjunt dels idiomes i cursos acreditats serà d'1 punt. Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat. En el cas que el coneixement d'un idioma s'acredite per títol universitari i haja sigut valorat en l'apartat A.3 no es podrà computar també en aquest apartat.  
  
En cap cas es valoraran en aquest apartat els coneixements de valencià ni els cursos a què es referix l'apartat D següent.  
D) Coneixements addicionals: fins a un màxim de 6 punts.  
1) Experiència professional relacionada directament amb l'objecte de la beca, fins a 2 punts, computant-se 0,10 per cada mes complet treballat.  
2) Cursos de formació impartits per organismes oficials o centres reconeguts, relacionats amb l'objecte de la beca, fins a un màxim de 4 punts.  
Es valoraran els cursos de formació i perfeccionament de duració igual o superior a 15 hores que hagen sigut cursats o impartits per l'interessat, d'acord amb l'escala següent:  
a) De 200 o més hores, 3 punts.  
b) De 100 o més hores, 2 punts.  
c) De 75 o més hores: 1,50 punts.  
d) De 50 o més hores: 1 punt.  
e) De 25 o més hores: 0,50 punts.  
f) De 15 o més hores: 0,20 punts.  
En cap cas es valoraran en el present apartat els cursos a què es refereixen els anteriors apartats B i C d'aquest barem.  
E) Entrevista: fins a un màxim de 7,80 punts.  
La valoració que s'atorgue en aquest apartat no podrà superar el 30 % de la puntuació màxima que s'obtinga per mitjà de la suma de la resta d'apartats que s'inclouen en aquesta base. La comissió avaluadora valorarà els coneixements teòrics i pràctics dels aspirants, en funció de la classe de beca a què opten, així com la seua experiència i aptituds per a desenvolupar les tasques que se'ls encomanen.  
Les entrevistes als candidats podran ser realitzades amb la presència, almenys, dels dos dels tres membres de la comissió avaluadora.  
2. En cas d'empat, es resoldrà per aquest ordre, a favor de la persona que en el moment de presentació de sol·licituds haja acreditat el reconeixement de l'òrgan competent de tindre una discapacitat, ser víctima de violència de gènere o d'accions terroristes. En els altres casos d'empat, així com quan persistisquen aquests en els casos de discapacitats, víctimes de violència de gènere o d'accions terroristes, es considerarà primer el candidat que tinga la puntuació major obtinguda en l'apartat relatiu a l'entrevista. Si persisteix la igualtat de puntuació, es consideraran les puntuacions en els apartats següents, en l'ordre que s'indica: expedient acadèmic, coneixements addicionals, coneixements de valencià i coneixements d'idiomes de la Unió Europea.  
  
Deu. Termini de resolució, notificació i recursos. Òrgan competent per a l'ordenació, instrucció i resolució del procediment  
1. El termini màxim per a dictar i notificar la resolució sobre les sol·licituds formulades serà de tres mesos, comptadors des de la data de publicació d'aquesta convocatòria en el Diari Oficial de la Generalitat Valenciana, sense perjuí de l'ampliació dels terminis en els termes que preveu l'article 22 de la Llei 39/2015, d'1 d'octubre, de Procediment Administratiu Comú de les Administracions Públiques.  
Una vegada conclòs aquest termini sense que s'haja dictat i notificat resolució expressa, les persones interessades podran entendre desestimades les seues sol·licituds per silenci administratiu.  
2. L'òrgan encarregat de l'ordenació i instrucció del procediment serà la Direcció General de l'Institut Valencià de Finances que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals s'ha de dictar resolució.  
3. Vista la proposta motivada de resolució formulada per la comissió avaluadora, el director general de l'IVF dictarà la resolució de concessió que es publicarà en el Diari Oficial de la Generalitat Valenciana.  
4. La publicació d'aquesta resolució produirà els efectes de notificació a les persones interessades, d'acord amb el que disposen els articles 40 i 43 de la Llei 39/2015, d'1 d'octubre, del Procediment Administratiu Comú de les Administracions Públiques, i s'inserirà la informació corresponent en la pàgina web de l'IVF, www.ivf.gva.es.  
5. La resolució que es dicte esgota la via administrativa i en contra podrà interposar-se, potestativament, recurs de reposició davant de l'òrgan que ha dictat l'acte, en el termini d'un mes, comptador des de l'endemà de la publicació de la resolució corresponent o recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la publicació de la resolució corresponent. Tot això, sense perjuí de la interposició, per part dels interessats, de qualsevol altre recurs que estimen pertinent.  
  
  
Onze. Drets i obligacions de la persona beneficiària  
1. Les persones becades hauran d'estar al corrent en el compliment de les seues obligacions tributàries i davant de la Seguretat Social, tot això abans de dictar-se la proposta de resolució de concessió de les beques, de conformitat amb el que estableix l'article 14.1.e, de la Llei 38/2003, General de Subvencions, per a la qual cosa s'autoritza expressament l'IVF per a la seua obtenció directa en presentar la sol·licitud.  
2. La persona beneficiària de la beca està obligada a incorporar-se al departament que se li indique en el termini establit, a realitzar l'activitat que ha motivat la concessió durant el període de gaudi, i guardar el secret i la confidencialitat deguts dels assumptes en què intervinga, així com a complir les obligacions establides tant en l'article 14 de la Llei 38/2003, com en la mateixa convocatòria.  
3. La persona beneficiària està obligada a acceptar la concessió de la beca i renunciar a qualsevol altra beca coetània de què gaudi.  
4. Per mitjà de l'acceptació de les bases de la convocatòria, els becaris cedeixen gratuïtament i de forma indefinida, els resultats que s'obtinguen com a conseqüència del desenvolupament de les beques a l'IVF, que es reserva el dret de la seua publicació i utilització, llevat que la normativa aplicable en determinades matèries dispose una altra cosa.  
5. Durant el període de gaudi de la beca, la persona beneficiària haurà d'exercir les pràctiques amb un horari màxim de 30 hores setmanals, que es distribuiran de la forma en què les organitze el tutor o tutora assignat.  
6. Finalitzat el termini de duració de la beca i amb l'informe favorable del tutor o tutora, s'expedirà el certificat d'aptitud i aprofitament corresponent a favor del becari o becària.  
  
Dotze. Obligacions de l'entitat concedent  
Són obligacions de l'IVF en relació amb les beques concedides d'acord amb aquestes bases:  
a) Proporcionar el suport necessari, així com facilitar la utilització dels mitjans i equips que calguen per al normal exercici de l'activitat objecte d'aquestes beques.  
b) Designar un tutor o tutora que coordinarà i orientarà les activitats a realitzar pels becaris, assignarà les funcions a realitzar en el curs de les seues pràctiques, realitzarà el seguiment i suport necessari, i resoldrà els dubtes que puguen sorgir, i avaluarà el seu aprofitament.  
c) Vetlar pel desenvolupament adequat del programa de formació.  
d) Donar d'alta les persones adjudicatàries d'aquestes beques i cotitzar el que corresponga a la seguretat social.  
e) Expedir el certificat d'aptitud i aprofitament corresponent a favor del becari o becària, després de la finalització del termini de la beca i després de l'informe favorable del tutor o tutora.  
  
Tretze. Situacions de la persona beneficiària de la beca i règim d'incompatibilitats  
1. Quan el beneficiari o beneficiària de la beca siga un empleat de la Generalitat, quedarà en la situació administrativa que procedisca, d'acord amb la normativa corresponent en matèria de funció pública.  
  
2. Quan la persona beneficiària no mantinga cap relació amb la Generalitat, la concessió i l'aprofitament de la beca no implicarà cap vinculació laboral o administrativa amb l'IVF.  
3. Les beques objecte de la present convocatòria són incompatibles amb l'exercici de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i dedicació de la beca o que impedisca el compliment de les obligacions derivades del normal desenvolupament d'aquesta.  
  
Catorze. Facultats d'interpretació i incidències  
1. El director general de l'IVF resoldrà tant els dubtes com els conflictes que pogueren plantejar els becaris i les becàries en l'exercici de la seua funció. Al mateix temps, resoldrà les incidències que es produïsquen durant el període de gaudi de les beques amb audiència prèvia de l'interessat. Aquesta direcció general podrà proposar que es deixen sense efecte beques concedides, amb audiència prèvia dels interessats, en el cas d'incompliment d'obligacions per part dels becaris o becàries, o quan no realitzaren l'activitat que va motivar la concessió de les beques o deixaren de tindre els requisits necessaris, o quan s'incompliren, sense causa que ho justifique, les condicions establides en la present resolució.  
2. La renúncia a la beca suposarà la pèrdua de tots els drets inherents a aquesta i, per tant, el seu import deixarà de percebre's a partir d'aquell moment.  
3. Si es produeix alguna renúncia a la beca concedida, el director general de l'IVF podrà cobrir les vacants que pogueren produir-se, sempre que hi haja la disponibilitat pressupostària corresponent i l'exercici de l'activitat que s'estiga efectuant així ho requerisca o aconselle, i se servirà per a això de la borsa de reserva que resulte del procediment de selecció prèviament efectuat i en l'ordre que s'hi estableix.  
  
4. En els supòsits en què per raó de part, adopció o acolliment s'interrompa el període de duració establit, la persona interessada continuarà meritant i percebent l'import de la beca atorgada i recuperarà amb posterioritat el període interromput. Igualment, en casos d'ingrés hospitalari prolongat es recuperarà amb posterioritat el temps de pràctiques interromput.  
  
Quinze. Pèrdua del dret al cobrament i reintegrament  
1. Es produirà la pèrdua del dret al cobrament total o parcial de la beca en el supòsit de falta de justificació o de concurrència d'alguna de les causes previstes en l'article 37 de la Llei 38/2003, de 17 de novembre, General de Subvencions.  
2. Procedirà el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 17 de novembre, General de Subvencions, així com en els casos següents:  
a) Quan es destine la quantitat percebuda a altres fins diferents a la finalitat de l'ajuda.  
b) Quan s'incórrega en algun dels casos d'incompatibilitat de la beca establits en la base tretze.  
3. En la tramitació dels procediments es garantirà en tot cas el dret d'audiència a la persona interessada.  
  
Setze. Tractament de dades personals  
Les dades personals de tots els interessats, arreplegats en el transcurs del procediment, seran incloses en un fitxer automatitzat de l'IVF, en els termes i condicions que s'arrepleguen en la Llei Orgànica 15/1999, de 13 de desembre, de protecció de dades de caràcter personal, així com en el Reial Decret 1720/2007, de 21 de desembre, pel qual s'aprova el reglament de desplegament de la referida llei orgànica.